Document ID: 32007D0066

ODLOČBA KOMISIJE
z dne 18. decembra 2006
o začasnem poskusu v zvezi s povečanjem največje teže partije nekaterih vrst semena krmnih rastlin na podlagi Direktive Sveta 66/401/EGS
(notificirano pod dokumentarno številko C(2006) 6572)
(Besedilo velja za EGP)
(2007/66/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 66/401/EGS z dne 14. junija 1966 o trženju semena krmnih rastlin (1) in zlasti člena 13(a) Direktive,
ob upoštevanju naslednjega:
(1)
Direktiva 66/401/EGS določa največjo težo partije, da bi se pri testiranju semena izognili heterogenosti partij semena.
(2)
Spremembe v proizvodnji semena in tržnih praksah, zlasti povečan posevek semena in metode prevoza semena, vključno s prevozom razsutega semena, kažejo, da bi za seme vrst trave lahko bilo zaželeno povečanje največje predpisane teže partije.
(3)
Z Odločbo Komisije 2002/454/ES (2) je bil organiziran začasni poskus v zvezi s povečanjem največje teže partije nekaterih vrst semena krmnih rastlin v skladu z Direktivo 66/401/EGS, ki se je končalo 1. junija 2003. Vendar semenarska podjetja niso sodelovala, ker je navedena odločba zahtevala test heterogenosti, ki bi ga bilo treba izvesti pri vsaki partiji semena, proizvedenega med poskusom, kar bi pomenilo tudi velike dodatne stroške.
(4)
Trenutna mednarodna praksa ISTA (Mednarodne zveze za testiranje semena)/tehnični protokol ISF (Svetovne semenarske organizacije), ki ga je 10. februarja 2006 odobril izvršni odbor ISTA in 24. maja 2006 sprejel Svet OECD (Organizacija za gospodarsko sodelovanje in razvoj), dopušča postopke, s katerimi se za vrste trav največja teža partije lahko poveča.
(5)
Da bi se v praksi preskusili pogoji, pod katerimi so proizvodni obrati sposobni proizvajati dovolj velike homogene partije semena, je treba organizirati začasni preskus, s katerim bi se povečala največja teža partije vrst trav.
(6)
Ukrepi, predvideni s to odločbo, so v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo -
SPREJELA NASLEDNJO ODLOČBO:
Člen 1
1. Z odstopanjem od člena 7(2) Direktive 66/401/EGS in Priloge III k navedeni direktivi, znaša največja teža partije za države članice, ki sodelujejo v začasnem poskusu in za seme vrst, naštetih v stolpcu 1 Priloge III k navedeni direktivi pod naslovom „GRAMINEAE“, 25 ton.
2. Za države članice, ki sodelujejo v začasnem poskusu, se poleg pogojev iz Direktive 66/401/EGS uporabijo pogoji iz Priloge k navedeni direktivi.
3. Države članice, ki sodelujejo v poskusu o tem obvestijo Komisijo. Sodelovanje lahko kadar koli prekinejo, tako da o tem obvestijo Komisijo.
Člen 2
Države članice vsako leto do 31. marca naslednjega leta Komisiji in drugim državam članicam predložijo poročilo o rezultatih poskusa.
Člen 3
Začasni poskus se začne izvajati 1. januarja 2007 in se konča 30. junija 2012.
Člen 4
Ta odločba je naslovljena na države članice.
V Bruslju, 18. decembra 2006.

Labels: 17
7
3
6
15